Ny sag om Spar Nords gebyrer: Bankkunde overvejer et farvel til banken efter et krav på 3000 kroner for et års oversigt over konto.

Tina Jørgensen er værge for sin bror, der efter en blodprop ikke selv kan styre sine pengesager.

For at få nogle kommunale handicaptillæg skulle hun bruge en oversigt over hans betalingsservice-udgifter for det seneste år.

Men den slags er langt fra gratis. Det fandt Tina Jørgensen ud af, da hun kontaktede banken via telefon:

- Hun siger, at det koster 250 kroner pr. måned. Så siger jeg: ”Så er det gange 12?”. Ja, det var det. Jeg tænkte, at det var da helt galimatias, fortæller Tina Jørgensen.

Altså en samlet pris på 3000 kroner.

Prisen fik Tina Jørgensen til at skrive en klage til Spar Nord, som da også straks har frafaldet kravet.

50 kroner pr. telefonopkald

Det samme gjorde banken i den historie, TV 2 Nyhederne fortalte i går.

Den handlede om en anden Spar Nord-kunde, Pernille Høpfner, hvis mormor skulle betale 50 kroner for at ringe til Spar Nord og få saldoen på sin konto.

- Det er helt grotesk, sagde Pernille Høpfner i går om bankens gebyrkrav.

Også i den sag trak banken efterfølgende kravet tilbage.

Ældre og handicappede

I begge tilfælde forklarer afdelingsdirektør Leif Lind Simonsen, at man vil tage hensyn til, at der er tale om ældre eller handicappede kunder.

For Tina Jørgensen har oplevelsen givet anledning til at overveje, om man måske skulle skifte bank.

- Det er da værd at overveje, siger hun.